b'\n_START_ARTICLE_\nGlastonbury\n_START_SECTION_\nPrazgodovina\n_START_PARAGRAPH_\nV 7. tiso\xc4\x8dletju pred na\xc5\xa1im \xc5\xa1tetjem se je gladina morja dvignila in poplavila doline in nizko le\xc5\xbee\xc4\x8da obmo\xc4\x8dja okoli dana\xc5\xa1njega Glastonburyja, tako da so mezolitski ljudje naselili nekoliko vi\xc5\xa1ja obmo\xc4\x8dja, na kar ka\xc5\xbeejo razpr\xc5\xa1ene kremenove najdbe.  Neolitski ljudje so izkori\xc5\xa1\xc4\x8dali trsti\xc4\x8dje za svoje naravne vire in za\xc4\x8deli gradnjo lesenih poti. Med njimi je Sweet Track, ki je zahodno od Glastonburyja in je ena najstarej\xc5\xa1ih znanih grajenih poti. Do odkritja 6000-letne vozne poti v zapore Belmarsh leta 2009 je bila najstarej\xc5\xa1a lesena pot, odkrita v severni Evropi.  Datacija lesa (dendrokronologija) je omogo\xc4\x8dila zelo natan\xc4\x8dno dolo\xc4\x8ditev starosti poti, ki ka\xc5\xbee, da je bila zgrajena leta 3807 ali 3806 pr. n. \xc5\xa1t.  Pot je bila odkrita med kopanjem \xc5\xa1ote leta 1970 in je dobila ime po najditelju Rayu Sweetu.  Razteza se \xc4\x8dez barje, te\xc4\x8de od takrat otoka pri Westhayu in vi\xc5\xa1jega grebena pri Shapwicku, dolga je okoli 2000 metrov. Pot je ena od mre\xc5\xbee poti, ki je neko\xc4\x8d pre\xc4\x8dkala Somerset Levels. Zgrajena je iz prekri\xc5\xbeanih palic jesena, hrasta in lipe, ki so polo\xc5\xbeene v prepojena tla, da bi podprle pot, ki je bila v glavnem iz hrastovih desk, polo\xc5\xbeenih na vrhu nasipa. Ob odkritju te poti je bilo ugotovljeno, da je bila zgrajena po trasi \xc5\xa1e starej\xc5\xa1e poti, (Post Track), ki je iz leta 3838 pred na\xc5\xa1im \xc5\xa1tetjem in tako 30 let starej\xc5\xa1a. _NEWLINE_Glastonbury Lake Village je bila \xc5\xbeeleznodobna vas blizu toka reke Brue na Somerset Levels v bli\xc5\xbeini Godneyja, kak\xc5\xa1nih 5 km severozahodno od Glastonburyja. Zajemala je obmo\xc4\x8dje 120 m od severa do juga, 90 m od vzhoda do zahoda, v njej je prebivalo okoli 100 ljudi v petih do sedmih skupinah hi\xc5\xa1, vsaka je bila namenjena raz\xc5\xa1irjeni dru\xc5\xbeini, s hlevi in skednji. Izdelane so bile iz leske in vrbe, pokrite s trsti\xc4\x8djem, ter stalno ali v\xc4\x8dasih z lesenimi palisadami. Vas je bila zgrajena okrog leta 300 pred na\xc5\xa1im \xc5\xa1tetjem in je stala \xc5\xa1e v zgodnjem rimskem obdobju (okoli leta 100). Opu\xc5\xa1\xc4\x8dena je bila verjetno zaradi dviga vodne gladine.  Zgrajena je bila na mo\xc4\x8dvirju na umetnih lesenih temeljih, napolnjenih z grmi\xc4\x8devjem, praprotjo, drobirjem in glino. _NEWLINE_Sharpham Park je 1,2 km\xc2\xb2 velik zgodovinski park 3 km zahodno od Glastonburyja in sega v bronasto dobo.\n_START_SECTION_\nSrednji vek\n_START_PARAGRAPH_\nIzvor imena Glastonbury ni jasen. Ko je bilo naselje prvi\xc4\x8d zapisano v 7. in v za\xc4\x8detku 8. stoletja, se je imenovalo Glestingaburg.  Burg je anglosa\xc5\xa1ka beseda in se lahko nana\xc5\xa1a na utrjeno mesto, kot je burh, ali samostansko hi\xc5\xa1o. Beseda Glestinga pa je nejasna in lahko izhaja iz staroangle\xc5\xa1ke besede ali sa\xc5\xa1kega ali keltskega osebnega imena.  Lahko izhaja iz imena osebe ali skupine s tem imenom._NEWLINE_Hugh Ross Williamson navaja zgodbo o svetem Collenu, enem prvih pu\xc5\xa1\xc4\x8davnikov, ki so \xc5\xbeiveli v Toru, preden je sveti Patrik zgradil samostan, ki ga je v Tor poklical kralj Gwyn. To je druidska mitologija, po kateri je dvorec iz stekla, v njem prejmejo duhove umrlih, ki naj bi stopali z vrha Tora. To je bil glavni razlog, da so zgradili kapelo in pozneje cerkev svetega Mihaela na hribu; sveti Mihael je glavni zavetnik pred peklenskimi napadi, saj so menihi verjeli, da se vilinski kralj uvr\xc5\xa1\xc4\x8da mednje. Zato Williamson predpostavlja, da je Tor imenovan po steklenem dvorcu mrtvih._NEWLINE_William Malmesburyjski v svoji De Antiquitate Glastonie Ecclesie navaja staro keltsko besedo Ineswitrin (ali Ynys Witrin) kot prvo ime in trdi, da je bil ustanovitelj mesta istoimenski Glast, potomec pomembnega vali\xc5\xbeanskega vodje Cunedda._NEWLINE_Centwine, kralj Wessexa okoli leta 676 do 685, je bil prvi sa\xc5\xa1ki za\xc5\xa1\xc4\x8ditnik Glastonburyjske opatije.  Leta 1016 je bil v Glastonburyju za kralja kronan Edmund II. \xc5\xbdeleznoboki. Ko je umrl, kasneje v tem letu, je bil pokopan v samostanu.  Domesday Book navaja, da je bila opatija v upravni enoti (hundred) Glastingberiensis leta 1066 pred prihodom Viljema Osvajalca gospodar, potem fevdnik z Godwinom kot gospodarjem Glastingberija leta 1086._NEWLINE_Jugozahodno od sredi\xc5\xa1\xc4\x8da mesta je Beckery, ki je bil neko\xc4\x8d samostojno naselje, a je zdaj del predmestja. Okoli 7. in 8. stoletja je bila tukaj majhna samostanska skupnost, povezana s pokopali\xc5\xa1\xc4\x8dem. Arheolo\xc5\xa1ka izkopavanja v letu 2016 so odkrila 50 do 60 skeletov, za katere mislijo, da so menihi iz Beckeryjske kapele med 5. in zgodnjim 6. stoletjem. _NEWLINE_Sharpham Park je leta 957 dal kralj Eadwig tedanjemu opatu Ethelvoldu. Leta 1191 je prihodnji kralj Ivan I. park podelil opatu Glastonburyja in je ostal v posesti opatije do razpada samostanov leta 1539. Od leta 1539 do 1707 je bil park v lasti vojvode Somerseta, sira Edwarda Seymourja, brata kraljice Jane, dru\xc5\xbeine Thynne iz Longleata in dru\xc5\xbeine sira Henryja Goulda. Edward Dyer se je tu rodil leta 1543. Hi\xc5\xa1a je zdaj zasebna rezidenca in zgradba II. razreda na seznamu.  Tu sta se rodila tudi pisatelj Henry Fielding (1707\xe2\x80\x9354) in duhovnik William Gould._NEWLINE_V 1070-ih je bila zgrajena kapela svete Margarete na Magdalenini ulici, sprva kot bolni\xc5\xa1nica in pozneje kot ubo\xc5\xbenica. Stavba je iz leta 1444.  Streha dvorane je bila odstranjena po razpadu, nekateri deli stavbe so bili poru\xc5\xa1eni leta 1960. Je zgradba II. razreda in za\xc5\xa1\xc4\x8diten starodavni spomenik. [28] Bolni\xc5\xa1nica svete Marije Magdalene je predvidena za obnovo._NEWLINE_V srednjem veku je bilo mesto v glavnem odvisno od opatije, a tudi sredi\xc5\xa1\xc4\x8de za trgovino z volno do 18. stoletja._NEWLINE_V drugi cornwalski vstaji leta 1497 se je Perkin Warbeck predal, ko je sli\xc5\xa1al, da so se vojaki Gilesa, lorda Daubeneyjskega, zvesti Henriku VII., utaborili v Glastonburyju.\n_START_SECTION_\nZgodnja sodobna doba\n_START_PARAGRAPH_\nLeta 1693 so izseljenci v Connecticutu, ZDA, ustanovili Glastonbury. Govori se, da je bil prvotno imenovan Glistering Town, v sredini 19. stoletja pa se je ime spremenilo in se ujema z Glastonburyjem v Angliji, a prebivalci mesta v Connecticutu verjamejo, da je to mit, ki temelji na evidencah Glastonburyjskega zgodovinskega dru\xc5\xa1tva. Glastonburyjski trn je v mestnem grbu.  A representation of the Glastonbury thorn is incorporated onto the town seal._NEWLINE_Somersetska mestna listina je bila sprejeta leta 1705. Rast trgovine in gospodarstva je bila odvisna od izsu\xc5\xa1evanja okoli\xc5\xa1kih barij. Odprtje Glastonburyjskega prekopa je omogo\xc4\x8dil razmah trgovine in spodbudil lokalno gradnjo.\n_START_SECTION_\nSodobnost\n_START_PARAGRAPH_\nDo sredine 19. stoletja so te\xc5\xbeave z odvajanjem vode v Glastonburyjskem prekopu in konkurenca nove \xc5\xbeeleznice povzro\xc4\x8dile padec trgovine in mestno gospodarstvo je nazadovalo. Kanal je bil zaprt 1. julija 1854. \xc5\xbdeleznico so odprli 17. avgusta 1854, spodnji del kanala je bil dan v uporabo Upravi za kanalizacijo kot drena\xc5\xbeni jarek. V zadnjem delu je bil ohranjen pomol za \xc5\xbeelezni\xc5\xa1ko dru\xc5\xbebo, ki je bil v uporabi do leta 1936. Glavna \xc5\xbeelezni\xc5\xa1ka proga za Glastonbury je bila zaprta 1966. Razvoj turizma v 19. in 20. stoletju je temeljil na vzponu arheolo\xc5\xa1kih spoznanj, povezanih z opatijo in mistiko mesta.  To je bilo omogo\xc4\x8deno zaradi razvoja \xc5\xbeelezni\xc5\xa1kega in cestnega omre\xc5\xbeja, ki se je nadaljeval s podporo mestnega gospodarstva in privedel do stalne rasti prebivalstva od leta 1801._NEWLINE_Glastonbury je bil v sredi\xc5\xa1\xc4\x8du pozornosti dr\xc5\xbeavnih medijev leta 1999, ko je bilo ugotovljeno, da konoplja raste v mestnih cvetli\xc4\x8dnih nasadih.\n_START_SECTION_\nMitologija in legende\n_START_PARAGRAPH_\nGlastonbury je znan po mitih in legendah v zvezi z Jo\xc5\xbeefom iz Arimateje, svetim gralom in kraljem Arturjem. Veliko legend so v \xc5\xa1tiriletni \xc5\xa1tudiji ovrgli arheologi z Univerze v Readingu, ki so med drugim ugotovili, da je bila povezava kralja Arturja in njegove kraljice Guinevre ustvarjena namerno med menihi leta 1184 zaradi finan\xc4\x8dne krize, ki jo je povzro\xc4\x8dil uni\xc4\x8dujo\xc4\x8d po\xc5\xbear.  Drugi razblinjen mit je povezan z obiskom Jezusa, gradnjo najstarej\xc5\xa1e cerkve v Angliji in razcvetom sprehajalne palice. Nove arheolo\xc5\xa1ke najdbe so pokazale, da je Glastonbury izjemno arheolo\xc5\xa1ko najdi\xc5\xa1\xc4\x8de, posebej opatija. Vodja raziskav, ki je postal skrbnik Glastonburyja, je dejal: "Nismo za uni\xc4\x8devanje ljudskega prepri\xc4\x8danja ... A tiso\xc4\x8d let prepri\xc4\x8danj in legende so del neopredmetene zgodovine tega izjemnega kraja."_NEWLINE_Legendo, da je Jo\xc5\xbeef iz Arimateje pridobil nekatere svete relikvije, je v 13. stoletju napisal francoski pesnik Robert de Boron v svoji razli\xc4\x8dici zgodb o gralu, najbr\xc5\xbe trilogiji, \xc4\x8deprav so se ohranili le deli knjig. Delo je postalo navdih za kasnej\xc5\xa1i sveti gral in zgodbe o Arturju. _NEWLINE_Leta 1191 so menihi v samostanu trdili, da so na\xc5\xa1li grobova Arturja in Guinevre ju\xc5\xbeno od Marijine kapele v samostanski cerkvi, ki jo je obiskalo ve\xc4\x8d sodobnih zgodovinarjev, tudi Giraldus Cambrensis.  Ostanke so nato preselili in so se izgubili v obdobju reformacije. Mnogi znanstveniki domnevajo, da je bilo to odkritje pobo\xc5\xbena \xc5\xbeelja utemeljiti zgodovino Glastonburyja in pove\xc4\x8dati njegov ugled. _NEWLINE_Zgodnja vali\xc5\xbeanska pesem povezuje Arturja s Torom v zvezi s soo\xc4\x8denjem med Arturjem in Melwasom, ki je ugrabil kraljico Guinevro._NEWLINE_Pripovedovali so, da je Jo\xc5\xbeef pri\xc5\xa1el v Glastonbury z ladjo po poplavljenih ravnicah Somerset Levelsa. Po izkrcanju je palico zapi\xc4\x8dil v tla in \xc4\x8dude\xc5\xbeno je zacvetela v glastonburyjski trn (ali sveti trn). To je hibridna vrsta Crataegus monogyna (vrsta gloga), ki raste samo v okolici Glastonburyja in cveti dvakrat letno, enkrat spomladi in drugi\xc4\x8d okoli bo\xc5\xbei\xc4\x8da (odvisno od vremena). Vsako leto \xc5\xa1opek odre\xc5\xbee lokalni anglikanski vikar in najstarej\xc5\xa1ega otroka iz \xc5\xa1ole svetega Janeza po\xc5\xa1lje h kraljici. _NEWLINE_K prvemu svetemu trnu so v srednjem veku romali verniki, vendar so ga posekali v angle\xc5\xa1ki dr\xc5\xbeavljanski vojni. Nadomestni trn je bil zasajen v 20. stoletju na hribu Wearyall (prvotno leta 1951 v po\xc4\x8dastitev praznika Britanije). Sveti trn so vandali uni\xc4\x8dili leta 2010 in vse njegove veje odsekali. Sprva je kazal znake okrevanja, vendar zdaj (2014) ka\xc5\xbee, da si ne bo opomogel. V bli\xc5\xbeini so bile posajene nove sadike. \xc5\xa0tevilni drugi trni rastejo v Glastonburyju, tudi tisti na obmo\xc4\x8dju opatije, cerkve svetega Janeza in tudi pri Rde\xc4\x8dem izviru (Chalice Well), naravnem izviru pod Torom._NEWLINE_Danes je opatija "zgodovinsko najstarej\xc5\xa1a kr\xc5\xa1\xc4\x8danska cerkev na svetu", ki je bila po legendi zgrajena po Jo\xc5\xbeefovem ukazu za sveti gral 65 let po Jezusovi smrti.  Legenda tudi pravi, da je Jezus kot otrok obiskal Glastonbury skupaj z Jo\xc5\xbeefom. Verjetno je nastala v srednjem veku, ko so bile verske relikvije in romanja donosen posel za opatijo. William Blake omenja legendo v pesmi Jeruzalem, ki je postala priljubljena hvalnica.\n_START_SECTION_\nGeografija\n_START_PARAGRAPH_\nSprehod na Tor k stolpu na vrhu (delno obnovljen ostanek stare cerkve) je popla\xc4\x8dan z razgledom na obmo\xc4\x8dje srednjega Somerseta, tudi na Levels (ravnico), izsu\xc5\xa1eno mo\xc4\x8dvirje. 158 metrov nad morjem je te\xc5\xbeko verjeti, da je bil Glastonbury neko\xc4\x8d otok. To je kmetijsko obmo\xc4\x8dje z odprtimi travniki, obdanimi z jarki in vrbami. Dostop do barja in ravnice je po stezah za \xc5\xbeivino. Ravnica in barje sta lahko 6 metrov pod najvi\xc5\xa1jo ravnjo plime in imata velike povr\xc5\xa1ine \xc5\xa1ote. Nizko le\xc5\xbee\xc4\x8da obmo\xc4\x8dja sestavljajo veliko starej\xc5\xa1e triasne formacije zgornjeliasnega peska, ki \xc5\xa1trlijo kot otoki, med njimi vzpetina Tor. Ni\xc5\xbeinska pokrajina je nastala \xc5\xa1ele v zadnjih 10.000 letih, po koncu zadnje ledene dobe. _NEWLINE_Nizko le\xc5\xbee\xc4\x8da vla\xc5\xbena podlaga lahko ustvari vidni u\xc4\x8dinek, znan kot fatamorgana. Ta opti\xc4\x8dni pojav zra\xc4\x8dnega zrcaljenja nastane zaradi \xc5\xa1irjenja svetlobe skozi plasti ozra\xc4\x8dja, katerih gostota in s tem lomni koli\xc4\x8dnik se spreminjata od plasti do plasti. Italijansko ime izhaja iz imena Morgan le Fay, ki je znana kot Morgana, Morgain in podobno. Morgan le Fay je \xc4\x8darovnica in antagonistka kralja Arturja in kraljice Guinevre v legendah o Arturju._NEWLINE_V obdobju kralja Arturja je reka Brue oblikovala jezero ju\xc5\xbeno od hribovitega terena, na katerem stoji Glastonbury. To jezero je po legendi dom Jezerske gospe. Most Pomparles je stal na zahodnem koncu tega jezera, varoval Glastonbury z juga, tukaj naj bi sir Bedivere vrgel ekskaliburv vodo, potem ko je kralj Artur padel v bitki pri Camlannu.  Star most je nadome\xc5\xa1\xc4\x8den z armiranobetonskim lo\xc4\x8dnim mostom leta 1911.  Do 13. stoletja je bila neposredna pot do morja pri Highbridgeu prepre\xc4\x8dena z gramoznimi nanosi in \xc5\xa1oto v bli\xc5\xbeini Westhaya. Potek reke delno obkro\xc5\xbea Glastonbury z juga, po zahodni strani (skozi Beckery) in nato proti severu skozi vrzeli Panborough-Bleadney v hribovje Wedmore-Wookey, kjer se pridru\xc5\xbei reki Ax severno od Bleadneya. Ta pot je opatiji ote\xc5\xbeila prevoz izdelkov z njenih oddaljenih posesti. Ko je bila dolina reke Ax poplavljena, je prodrla do Glastonburyja. Med letoma 1230 in 1250 je bil narejen nov kanal proti zahodu v Meare Pool severno od Meare in \xc5\xa1e naprej proti zahodu do Mark Moora. Dolina reke Brue (Brue Valley Living Landscape) naj bi postala za\xc5\xa1\xc4\x8diteno obmo\xc4\x8dje.  Projekt se je za\xc4\x8del januarja 2009. Z njim si prizadevajo obnoviti in ponovno vzpostaviti \xc5\xbeivljenjski prostor za divje \xc5\xbeivali, ki bi se obnavljal in prilagajal podnebnih spremembam, medtem ko bi lahko kmetje in drugi lastniki zemlji\xc5\xa1\xc4\x8d \xc5\xa1e naprej uporabljali svoja zemlji\xc5\xa1\xc4\x8da. To je eden od vedno ve\xc4\x8djega \xc5\xa1tevila projektov za ohranjanje krajine v Veliki Britaniji. _NEWLINE_Naravni rezervat Ham Wall, 4 km zahodno od Glastonburyja, upravlja Kraljevska dru\xc5\xbeba za varstvo ptic. To novo mokri\xc5\xa1\xc4\x8de je bilo kot habitat uvedeno na obmo\xc4\x8dju izkopane \xc5\xa1ote in je zdaj sestavljeno iz trsti\xc4\x8dja, mokrega grmi\xc4\x8devja, odprte vode in obrobnih travnikov in gozdov. Na tem obmo\xc4\x8dju \xc5\xbeivita sinica Panurus biarmicus in bobnarica. _NEWLINE_Reka Whitelake izvira med dvema nizkima apnen\xc4\x8dastima grebenoma na severu Glastonburyja, dela ju\xc5\xbenega roba gri\xc4\x8devja Mendip. Soto\xc4\x8dje dveh manj\xc5\xa1ih potokov, ki ustvarita reko Whitelake, je na kmetiji Worthy, kjer prirejajo festival Glastonbury, med majhnima vasema Pilton in Pylle.\n_START_SECTION_\nPodnebje\n_START_PARAGRAPH_\nSkupaj s preostalo jugozahodno Anglijo ima Glastonbury zmerno podnebje, ki je na splo\xc5\xa1no bolj mokro in bla\xc5\xbeje kot drugod po dr\xc5\xbeavi. Letna povpre\xc4\x8dna temperatura je pribli\xc5\xbeno 10 \xc2\xb0C. Sezonsko nihanje temperature je manj skrajno kot v ve\xc4\x8dini Zdru\xc5\xbeenega kraljestva zaradi temperature morja. Poleti sta najtoplej\xc5\xa1a julij in avgust s povpre\xc4\x8dnim dnevno najvi\xc5\xa1jo temperaturo pribli\xc5\xbeno 21 \xc2\xb0C. Pozimi so najni\xc5\xbeje temperature 1 ali 2 \xc2\xb0C pogoste.\n_START_SECTION_\nZnamenitosti\n_START_PARAGRAPH_\nPo podatkih iz julija 2010 je pribli\xc5\xbeno 170 zgradb ali objektov v mestu za\xc5\xa1\xc4\x8ditenih, od katerih jih je osem v I. razredu, \xc5\xa1est v II*., preostali pa so v II._NEWLINE_Tribunal je srednjeve\xc5\xa1ka trgovska hi\xc5\xa1a, ki jo je sodnik Jeffreys uporabljal kot opatijsko sodno pala\xc4\x8do v \xc4\x8dasu Monmouthovega upora. Zdaj je muzej s predmeti in umetninami iz kraja Glastonbury Lake Village, ki so se ohranile v skoraj brezhibnem stanju v \xc5\xa1oti, ko je bila vas opu\xc5\xa1\xc4\x8dena. V hi\xc5\xa1i je tudi turisti\xc4\x8dni informacijski center._NEWLINE_Osmerokotna Market Cross je bila zgrajena leta 1846 po naro\xc4\x8dilu arhitekta Benjamina Ferreyja._NEWLINE_George Hotel in Pilgrim\'s Inn sta bila zgrajena v poznem 15. stoletju za obiskovalce opatije. Sta v I. razredu na seznamu. Sprednji del trinadstropne stavbe je razdeljen v tri pasove. Nad vhodom so trije izrezljani grbi opatije in Edvard IV._NEWLINE_Somersetski muzej kme\xc4\x8dkega \xc5\xbeivljenja je muzej dru\xc5\xbebene in kmetijske zgodovine Somerseta, nastanjen v zgradbah okoli\xc5\xa1kih hlevov iz 14. stoletja, ki so pripadali opatiji. Uporabljali so jih za shranjevanje pridelkov, zlasti p\xc5\xa1enice in r\xc5\xbei s pribli\xc5\xbeno 524 hektarjev kmetij. Zgrajeni so iz lokalnega apnenca z debelimi tramovi, ki podpirajo kamnito streho. Je tudi za\xc5\xa1\xc4\x8diten in ima status starega spomenika._NEWLINE_Rde\xc4\x8di izvir (Chalice Well) je sveti izvir ob vzno\xc5\xbeju Tora, pokrit z lesenim pokrovom z okrasjem iz kovanega \xc5\xbeeleza iz leta 1919. Naravni izvir so skoraj neprekinjeno uporabljali vsaj dva tiso\xc4\x8d let. Voda ni nikoli presahnila, tudi ob su\xc5\xa1i ne. \xc5\xbdelezov oksid daje vodi rde\xc4\x8dkast odtenek, saj raztopljen \xc5\xbeelezov oksid na povr\xc5\xa1ini oksidira in se obori. Voda naj bi imela zdravilne lastnosti. Izvir je pribli\xc5\xbeno 2,7 m globoko z dvema podzemnima komorama na dnu. Pogosto je prikazan kot simbol \xc5\xbeenskega bo\xc5\xbeanstva z mo\xc5\xa1kim, ki ga simbolizira Tor. Kot tak je priljubljen kraj za romarje pri iskanju bo\xc5\xbeanske \xc5\xbeenskosti, vklju\xc4\x8dno s sodobnimi pogani. Priljubljen je pri vseh veroizpovedih in leta 2001 je postal svetovni vrt miru._NEWLINE_Beli izvir (Well House Lane)je izvir, pri katerem so v 21. stoletju ustvarili tempelj. Voda je bela zaradi kalcita._NEWLINE_Stavba, ki se zdaj uporablja kot tempelj belega izvira, je bila prvotno viktorijansko zgrajena hi\xc5\xa1a, ki jo je zgradila lokalna uprava za vode leta 1872. V tistem \xc4\x8dasu je izbruh kolere na obmo\xc4\x8dju povzro\xc4\x8dil veliko zaskrbljenost, zato so izkopali naravne jame in kamnite zbiralnike izdelali tako, da so zagotovili oskrbo s kakovostno vodo. \xc5\xa0tudija pretoka vode v zbiralniku je pokazala, da so graditelji zajeli tudi druge izvire poleg tega in v enem na\xc5\xa1li visoko vsebnost \xc5\xbeeleza, naj bi bil veja Rde\xc4\x8dega izvira. Po gradnji rezervoarja je uprava kmalu ugotovila, da visoka vsebnost apnenca ma\xc5\xa1i cevi, zato so do konca 19. stoletja vodo v Glastonbury pripeljali od zunaj. Uprava je hi\xc5\xa1o odprodala in zdaj jo vzdr\xc5\xbeuje skupina prostovoljcev kot "vodni tempelj". [98] Na zunanji strani stavbe so pipe, pri katerih si lahko obiskovalci in doma\xc4\x8dini nato\xc4\x8dijo vodo.'